Urmareste Modifică dimensiunea fontului: Play

Zalău, 11 apr /Agerpres/ - O familie din Zalău, care locuieşte la casă, a avut surpriza să găsească în cutia poştală o scurtă epistolă cu un mesaj emoţionant de Paşte, scrisă de mână, de un elev de clasa a III-a, care se recomandă simplu: "Cristian".



Viorica Rus, cea care a găsit inedita scrisoare, s-a declarat impresionată de iniţiativă şi a şi postat pe pagina ei de Facebook epistola, în speranţa că va inspira şi alte persoane să trimită astfel de mesaje, scrise de mână.



"De Paşti îţi doresc să fii aproape de familie, să te bucuri de lucrurile mărunte şi să trăieşti fiecare minut cu intensitate! P.S. Asta o poţi face în fiecare zi a vieţii tale! Bucură-te de viaţă!", spune elevul ce a dorit să rămână anonim, semnându-se doar cu prenumele, Cristian.



Pe plicul în care se găsea scrisoarea, băiatul a adăugat un alt mesaj: "Nu trebuie să fie o zi specială ca să zâmbeşti!", trecând, se asemenea: "Expeditor: Un copil fericit".



Potrivit Vioricăi Rus, cel mai probabil, copilul a mers din casă în casă şi, unde a văzut o căsuţă poştală, a lăsat astfel de scrisori.



"Mi-a plăcut foarte tare această scrisoare, mai ales că este scrisă de mână. M-am uitat cu atenţie, însă nu avea niciun element de identificare a expeditorului. Am postat-o pentru că mi-aş dori ca astfel de iniţiative să fie preluate şi de alţi copii", a declarat, pentru AGERPRES, sursa citată.



Viorica Rus crede că e posibil ca elevul să fi fost ajutat de învăţătoarea sa în această iniţiativă.



"Această scrisoare am primit-o în poştă, de la un copil de clasa a III-a şi mi-a plăcut foarte tare iniţiativa, într-o lume a tehnologiei. Felicitări şi mulţumiri copilului şi învăţatoarei!", spune destinatara, pe pagina proprie de Facebook. AGERPRES/(A - autor: Sebastian Olaru, editor: Irina Poenaru)



